છેલ્લે શ્રીનગરમાં ધોળે દિવસે કાશ્મીરના વરિષ્ઠ પત્રકાર સુજાત બુખારી અને તેમના સરકારી અંગરક્ષકોની નિર્મમ હત્યાનો મામલો અને ઔરંગઝેબ નામધારી સૈનિકનું અપહરણ કરીને, પોતાના વતન-પરિવાર સાથે ઇદ મનાવવા જતાં રસ્તામાં જ તેની નિર્મમ હત્યા કરીને ઇસ્લામિસ્ટ જેહાદીઓએ તેમની નાપાક ખૂનરેજીનું ખપ્પર એવું તો ભર્યું કે, તે શહીદોના બલિદાની રક્તથી છલકાઈ ગયું...! કહો કે પાપનો ઘડો ઊભરાઈ ગયો ! આ સંજોગોમાં ભારતીય જનતા પાર્ટીના શીર્ષસ્થ નેતૃત્વએ શિશુપાળની ૯૯ ગાળો સહન કર્યા પછી, જ્યારે ‘આતતાયી શિશુપાલે’ લક્ષ્મણરેખા ઓળંગી એકસોમી ગાળ દીધી, કે ભારતીય જનતા પક્ષે રાજ્યપાલ શાસન દ્વારા જેહાદી આતંકવાદીઓ તરફી મહેબુબા સરકાર પર સુદર્શન-ચક્ર ચલાવવાની રણનીતિ, રાષ્ટ્રના લાંબા ગાળાના વ્યાપક હિતમાં અમલમાં મૂકી. તેને પરિણામે આ સપ્તાહે ભારતીય સૈન્યનો જુસ્સો પણ વધ્યો છે. તો આસેતુ-હિમાચલ સમગ્ર રાષ્ટ્રમાં ઇદની સાથે જ દિવાળી જેવો ખુશમિજાજ માહોલ પણ સર્જાયો ! તો પાકિસ્તાન અને તેના નાપાક ઇરાદાઓને પાર પાડનાર, દેશની અંદરના અને દેશ બહારના ભારતવર્ષના શત્રુઓમાં ફફડાટ પેસી ગયો છે !